
A kulturális intelligencia és a multikulturális munkahelyi környezet vizsgálata

Milyen kapcsolatban áll a kulturális intelligencia az interkulturális kompetenciákkal, milyen hatás vagy tapasztalat tudja emelni szintjét valamint, mitől függ a multikulturális munkahelyi környezet megítélése?

Vizsgálatomban az interkulturális környezetbe való beilleszkedést segítő kompetenciák és a kulturális intelligencia kapcsolatát elemzem. Emellett választ kerestem arra is, hogy milyen más tényezők segíthetik a magasabb kulturális intelligencia elérését, valamint mennyire sikeresek és hasznosak a multikulturalitással foglalkozó tréningek, és, hogy a multikulturális munkahelyi környezetek megítélése hogyan alakul a válaszadók körében különféle demográfiai eloszlás, tapasztalatok és tanulmányok alapján.

A téma bemutatásához a kérdőíves módszert választottam, melyet online készítettem el és töltettem ki. A kérdőívet mind magyar, mind angol nyelven elérhetővé tettem. A válaszadókat az interneten toboroztam, e-mailek üzenetek és a kérdőív linkjének megosztásával, a kutatás ezért nem reprezentatív mintával dolgozott. A kérdőívben leginkább zárt kérdéseket alkalmaztam, de szerepelt 7 szöveges, nyílt kérdés is. A zárt kérdések között használtam alternatív, szelektív és skála típust. A felméréshez egy három részből álló, összesen 53 kérdésből álló online kérdőívet használtam.

Magasabb interkulturális kompetenciával rendelkező személyek magasabb kulturális intelligenciára tesznek szert. Az életkor és a munkával töltött évek száma, a nyelvtudás, a külföldön élés, multikulturális munkahelyi tapasztalat, egyértelmű pozitív hatással van a kulturális intelligenciára, kevésbé hat rá a multikulturalitással foglalkozó tréningen való részvétel. A multikulturalitással foglalkozó tréningek megítélése közepes volt, és a résztvevők hasznosabbnak ítélték meg, ha gyakorlati példákkal is foglalkozott a tréning száraz tények helyett. A multikulturális munkahelyi környezet megítélése egyedül a kulturális intelligencia esetében javult a magasabb értékkel rendelkezők körében, a többi vizsgálati szempont esetében, kor, multikulturális munkahelyi tapasztalat, nyelvtudás, több országban éltek, részt vettek a multikulturalitással foglalkozó tréningen nem tapasztaltam szignifikáns összefüggést.



